<classify> TAASISI ya Kuzuia na Kupambana na Rushwa TAKUKURU Mkoa wa Dodoma imedai kuweka mtego na kumkamata Mhadhiri wa Kitivo cha Sayansi ya Jamii katika Chuo Kikuu cha Dodoma UDOM, Jacob Nyangusi kwa tuhuma za kumtaka mwanafunzi wa mwaka wa kwanza kingono ili amsaidie katika mitihani ya marudio.Hayo yalielezwa jana katika taarifa iliyotolewa na Mkuu wa Takukuru Mkoa wa Dodoma, Sosthenes Kibwengo aliyesema mhadhiri huyo alimtaka kingono mwanafunzi ili amsaidie katika mitihani ya marudio iliyofanyika hivi karibuni, ikiwa ni kinyume na Kifungu cha 25 cha Sheria ya Kuzuia na Kupambana na Rushwa Na. 112007.Mhadhiri huyo alikamatwa saa tatu usiku juzi katika eneo la Nyumba Mia Tatu, Kata ya Nzuguni jijini Dodoma akiwa chumbani na mwanafunzi huyo. Alisema awali Takukuru ilipokea taarifa za Mhadhiri huyo kutaka rushwa ya ngono kwa mwanafunzi wake ambaye jina tunalihifadhi kwa sasa ili amuwezeshe kufanya mitihani ya marudio baada ya kufeli na pia amsaidie wakati wa usahihishaji. Baada ya kupokea taarifa hizo Takukuru ilifanya uchunguzi wa awali na kuandaa mtego uliofanikisha kukamatwa kwake.Takukuru inaendelea na uchunguzi na mtuhumiwa huyo atafikishwa mahakamani pindi kibali cha Mkurugenzi wa Mashtaka DPP kikitolewa. Kibwengo alisema Takukuru inatoa mwito kwa wanafunzi wa kike na wananchi wote kwa ujumla kutoa taarifa za vitendo vya rushwa ya ngono wanapotana navyo. Tunawasihi wahadhiri hao wachache na watumishi wengine wenye tabia kama hizo kuzingatia maadili ya kazi zao na kuacha kuchafua taaluma zao kwani Takukuru haitasita kuwakamata na kuwafikisha mahakamani.  <topic>: KITAIFA 